હવે મારો ઈતર વાંચનનો રસ વધ્યો હતો માટે અમારા માટે ‘ફૂલવાડી’ સાપ્તાહિક બંધાવવામાં આવ્યું હતું. તે વખતે તેના છેલ્લા પાને ફ્લેશ ગોર્ડનની ચિત્રવાર્તા આવતી હતી અને વચ્ચેના પાને વેકેશન દરમિયાન રંગપૂરણીની સ્પર્ધા આવતી. તેને કારણે મને ચિત્રો દોરવામાં પણ રસ પડ્યો હતો. મને યાદ છે કે એકવાર અમારે બંને ભાઈ-બહેનને તે રંગપૂરણી સ્પર્ધામાં ભાગ લેવો હતો માટે અમે તે અઠવાડિયે એકના બદલે બે ફૂલવાડી મંગાવી હતી અને બંને જણે તેમાં રંગો પૂરીને તેને પોસ્ટ કરી હતી. ઘણી વાર તેમાં વાર્તા એક કરતા વધારે અંકોમાં હપ્તાવાર છપાતી માટે અમે નવા અંકની આતુરતાપૂર્વક રાહ જોતા. આગળ જતા આજ શોખ મને નવલકથા વાંચન તરફ દોરી ગયો જે હજુ સુધી મને વળગેલ છે અને તેને માટે ફૂલવાડીને સલામ! આ ઉપરાંત મને મમ્મીએ ‘અલીબાબા અને ચાલીસચોર’, ‘અલાદ્દીન અને જાદુઈ ચિરાગ’, ‘બાળ મહાભારત’ જેવા પુસ્તકો લાવી આપ્યા હતા જે મે ઘણી વાર વાંચ્યા છે.